Нов електронен търг за продажбата на дървесина обяви Северноцентрално държавно предприятие
Еднократна регистрация осигурява възможност за участие във всички следващи онлайн наддавания, организирани от СЦДП

[bookmark: _GoBack]След като успешно проведе първия в страната електронен търг за продажба на дървесина, Северноцентрално  държавно предприятие обяви ново онлайн наддаване. Кандидати от цялата страна могат да се включат в дистанционната надпревара за закупуването на дървесни материали, добити от държавни гори на територията на ДЛС – Воден, при изпълнение на утвърден лесоустройствен проект.
Системата за онлайн търгове, която бе пилотно разработена и внедрена от Северноцентрално държавно предприятие /СЦДП/, вече доказа своята ефективност. В началото на март бе подписан договор с първия спечелил онлайн купувач, след като срокът за обжалване изтече без друг от участвалите да оспори резултатите от наддаването. 
Желаещите да се възползват от съвременната услуга на СЦДП е необходимо да направят само еднократна регистрация, която дава право за участие в този и в следващите електронни търгове на предприятието. Регистрацията се извършва в централното управление на СЦДП в Габрово, където бъдещите участници получават електронен сертификат с гарантирана степен на сигурност, осигуряващ възможността за наддаване. След като това бъде направено, физическото присъствие на купувача повече не се налага, поради което интерес към търговете проявяват субекти от цялата страна. 
Онлайн продажбата спестява време и средства на участниците, гарантира по-голяма оперативност и прозрачност. При електронните търгове наддаването е явно и в реално време е видно на сайта на предприятието, но никой от участниците няма информация кои са останалите купувачи. Това гарантира обективност, а също и достигане на суровината до пряк потребител. 
Цялата тръжна документация е лесно достъпна на сайта на предприятието - www.scdp.bg, в раздел „Е-услуги”. Обект на продажба този път са липови трупи с различна дебелина, както и технологична дървесина. Търгът ще се проведе на 29 март и ще започне в 10 ч. на онлайн платформата https://commodity-auction.scdp.bg/.
Аукционът се провежда съобразно наредбата за възлагане на дейности в държавните и общински гори. Средствата от него ще влязат в бюджета на ДЛС - Воден и ще подкрепят дейностите по опазване и поддръжка на горски територии държавна собственост, поддръжка на горски пътища, както и извършване на горскостопански и ловностопански мероприятия. 

